EVROPSKA KOMISIJA Bruselj, 29.5.2015 COM(2015) 229 final POROČILO KOMISIJE EVROPSKEMU PARLAMENTU IN SVETU na podlagi člena 16 Uredbe (ES) št. 648/2004 Evropskega parlamenta in Sveta z dne 31. marca 2004 o detergentih glede uporabe fosforja v gospodinjskih detergentih za strojno pomivanje posode (Besedilo velja za EGP)



1.UVOD Uredba (EU) št. 259/2012 Evropskega parlamenta in Sveta z dne 14. marca 2012 določa, da je treba omejiti uporabo fosfatov v gospodinjskih detergentih za pranje perila in detergentih za strojno pomivanje posode. V Prilogi VIa k Uredbi je določena omejitev 0,3 grama skupne vsebnosti fosforja v standardnem odmerku za gospodinjske detergente za strojno pomivanje posode, ki bo veljala od 1. januarja 2017. Ta priloga za detergente za pranje perila določa omejitev največ 0,5 grama skupne vsebnosti fosforja, ki velja že od junija 2013. Uredba določa, da Komisija do 31. decembra 2014 glede na nove informacije na trgih gospodinjskih detergentov za strojno pomivanje posode v državah članicah in glede na nove znanstvene informacije na podlagi temeljite ocene presodi, ali bi bilo omejitev za gospodinjske detergente za strojno pomivanje posode treba spremeniti. V tem poročilu je predstavljena analiza Komisije o učinku, ki ga imajo gospodinjski detergenti za strojno pomivanje posode z vsebnostjo fosforja nad in pod mejno vrednostjo 0,3 grama na okolje in zdravje, industrijo in potrošnike, ob upoštevanju stroškov za proizvajalce, razpoložljivosti nadomestnih snovi za fosfate, primerjalne učinkovitosti pomivanja pri detergentih, ki izpolnjujejo to omejitev, ter učinkov na čiščenje odpadne vode in učinkovitost. V odziv na ta poziv je Komisija izvedla študijo o gospodinjskih detergentih za strojno pomivanje posode (v nadaljnjem besedilu: študija o detergentih). 2.OCENA KOMISIJE O UPORABI FOSFATOV V GOSPODINJSKIH DETERGENTIH ZA STROJNO POMIVANJE POSODE 2.1. Metodologija študije o detergentih Podatki so bili zbrani zlasti s pregledom literature in ob posvetovanju z deležniki. V povezavi s slednjimi je bil poslan vprašalnik organom držav članic, vodnogospodarskim objektom, nevladnim organizacijam, panožnim združenjem ter proizvajalcem in dobaviteljem detergentov. Skupno je bilo prejetih 35 odgovorov, zastopani pa so bili vsi deležniki. Nekateri deležniki so poleg izpolnjenih vprašalnikov predložili tudi dodatne informacije, ki so bile vključene v analizo. 2.2. Nadomestki za fosfat: ocena razpoložljivosti, tehnične izvedljivosti zamenjave in učinkovitosti ustreznih gospodinjskih detergentov za strojno pomivanje posode Fosfat v obliki natrijevega tripolifosfata (v nadaljnjem besedilu: STPP) je najpogosteje uporabljena spojina v današnjih gospodinjskih in industrijskih detergentih zaradi izboljšanih čistilnih lastnosti in stroškovne učinkovitosti. Kompleksni fosfati, kot je „zgoščeni“ fosfat, razbijejo velike delce umazanije, na primer blata ali gline, na manjše. Poleg tega drobne delce ohranijo v suspenziji vode za pomivanje in jim preprečijo ponovno združitev, s tem pa tudi ponovni stik s posodo. Za nadomestitev fosfatov so na trgu na voljo številne nadomestne snovi. Ker fosfati zagotavljajo številne funkcije, morajo nadomestne snovi prav tako opravljati vse izmed teh funkcij. Zaradi tega je za doseganje enakih rezultatov običajno potrebnih več različnih sestavin. Nadomestki vključujejo kelatne reagente, disperzijske polimere, površinsko aktivne snovi in encime. Proizvajalci potrjujejo tehnično izvedljivost zamenjave fosfatov z vrsto nadomestnih spojin. Tehnična izvedljivost proizvodnje detergentov za strojno pomivanje posode brez fosfatov je bila potrjena s študijo o detergentih, ki je pokazala, da je bilo od leta 2012 vloženih veliko patentov za metode nadomestitve fosfatov. Poleg tega so zveze potrošnikov iz različnih držav članic izvedle teste, s katerimi so primerjale učinkovitost gospodinjskih detergentov za strojno pomivanje posode brez fosfatov in s fosfati. Na splošno je učinkovitost pomivanja gospodinjskih detergentov za strojno pomivanje posode brez fosfatov in s fosfati podobna. Večina deležnikov je opazila, da je učinkovitost gospodinjskih detergentov za strojno pomivanje posode odvisna od številnih dejavnikov (formulacije, nihanja cen surovin in razvoja novih tehnologij), kar velja ne glede na to, ali so bili uporabljeni fosfati ali ne. 2.3. Pregled trga 2.3.1 Trg in cene gospodinjskih detergentov za strojno pomivanje posode

Celotni evropski trg industrije gospodinjskih detergentov in izdelkov za vzdrževanje je bil leta 2013 ocenjen na 28,5 milijarde EUR. Izdelki za pomivanje posode predstavljajo 15,1 % trga, evropski trg gospodinjskih detergentov za strojno pomivanje posode pa je v letu 2013 predstavljal približno 60 % tega trga in znašal 2 489 milijonov EUR. Ostalih 40 % detergentov za pomivanje posode vključuje izdelke za vzdrževanje v industrijske namene in detergente za ročno pomivanje posode. Številni proizvajalci v nekaterih državah članicah EU že ponujajo gospodinjske detergente za strojno pomivanje posode brez fosfatov. Glede cen gospodinjskih detergentov za strojno pomivanje posode se zdi, da temeljijo predvsem na učinkovitosti in ne na vsebnosti STPP, saj je cenovni razpon obeh vrst gospodinjskih detergentov za strojno pomivanje posode približno enak. S popolnim prehodom na gospodinjske detergente za strojno pomivanje posode brez fosfatov večina deležnikov pričakuje, da se bodo cene nadomestnih snovi dodatno znižale, zaradi česar se bodo znižale tudi cene gospodinjskih detergentov za strojno pomivanje posode brez fosfatov. 2.3.2 Trg fosforja in delež gospodinjskih detergentov za strojno pomivanje posode Fosfati se pridobivajo iz fosfatnih kamnin in se uporabljajo v industriji gnojil pa tudi v kemični industriji. Približno 90 % svetovnega povpraševanja po fosfatih je povezanega z gnojili in drugimi kmetijskimi uporabami. Cena fosfatnih kamnin je odvisna od svetovne ravni povpraševanja po gnojilih in njihove ponudbe. Evropska proizvodna industrija STPP predstavlja manj kot 10 % svetovne proizvodnje STPP. Največji tržni delež domače proizvodnje STPP v EU je leta 2007 predstavljal izvoz, tesno pa mu je sledila domača uporaba v detergentih za pranje perila. Od takrat se je trg detergentov za pranje perila razvil zaradi omejitev uporabe fosforja v detergentih za pranje perila. 2.4. Analiza učinkov Odgovori približno 78 % od 35 deležnikov, ki so se odzvali na vprašalnik, so pokazali, da je mogoče upoštevati zahtevo po omejitvi vsebnosti fosforja v gospodinjskih detergentih za strojno pomivanje posode, in sicer 0,3 grama na odmerek od leta 2017, za 69 % deležnikov je bila ta omejitev celo zaželena. Noben deležnik ni trdil, da bi bilo zahteve nemogoče izpolniti. 2.4.1. Ekonomski učinki Učinek na dobavitelje fosfata Učinke na dobavitelje STPP je težko oceniti zaradi pomanjkanja podatkov, saj so dobavitelji posredovali omejene informacije. Na podlagi podatkov za leto 2007 o evropski proizvodnji STPP in splošni razčlenitvi uporab fosfatov ter tržnem deležu detergentov v EU je v študiji o detergentih podana ocena trga gospodinjskih detergentov za strojno pomivanje posode v EU v letu 2013. Domneva se, da je delež uporabe STPP v gospodinjskih detergentih za strojno pomivanje posode podoben deležu izvoza STPP. V zadnjih letih se je število dobaviteljev v EU zmanjšalo s štiri na tri. To je na lokaciji na Nizozemskem povzročilo izgubo 450 delovnih mest. Kolikor je službam Komisije znano, pa to ni povezano z Uredbo (EU) št. 259/2012. Glede na napovedi za obdobje po letu 2017 (v primerjavi z letom 2013) in ob upoštevanju morebitnega prenehanja uporabe STPP na trgu gospodinjskih detergentov za strojno pomivanje posode, med tem ko na drugih trgih ni sprememb, se ocenjuje, da se bo celotna proizvodnja STPP v EU zmanjšala za približno 37 % v primerjavi z obdobjem, preden bo začela veljati prepoved uporabe fosfatov v gospodinjskih detergentih za strojno pomivanje posode. Približno 57 % proizvodnje naj bi bilo namenjene za izvoz, preostalih 43 % pa naj bi se preusmerilo v detergente za uporabo v industriji in ustanovah ter v uporabo, ki ni povezana z detergenti. Ta ocena temelji na dejstvu, da so se nekatere vrste uporabe STPP, ki niso povezane z detergenti, v zadnjih letih povečale; eno izmed podjetij je v svojem letnem poročilu navedlo, da je povpraševanje po drugih proizvodih nadomestilo upad v sektorju detergentov. Vendar pa je eden izmed deležnikov nasprotoval možnosti, da prenehanje uporabe ne bi imelo večjega učinka na dobavitelje fosfatov. Trdil je, da je zelo malo verjetno, da bodo podjetja lahko nadomestila izgubo prihodkov od prodaje STPP v EU z izvozom, poleg tega naj bi bilo zelo težko ohraniti proizvodnjo „izključno za izvoz“ za osnovno kemikalijo, kot je STPP, če zanjo ni domačega trga. Učinek na proizvajalce detergentov V skladu s študijo o detergentih razmeroma majhno zmanjšanje proizvodnje fosforja zaradi omejitve fosforja v gospodinjskih detergentih za strojno pomivanje posode ne bo bistveno vplivalo na svetovno ceno fosforja. Poleg tega bo omejitev fosfatov ustvarila enake konkurenčne pogoje za proizvajalce/uvoznike/trgovce z gospodinjskimi detergenti za strojno pomivanje posode v EU, ker so bili gospodinjski detergenti za strojno pomivanje posode že omejeni ali prepovedani v drugih delih EU (npr. na Švedskem) in po svetu (npr. v številnih zveznih državah ZDA, kot so Illinois, Indiana, Maryland, Massachusetts, Michigan in New York). Postopna opustitev gospodinjskih detergentov za trajno pomivanje posode s fosfati na trgu EU naj bi zato spodbudila inovacije in ustvarila nove poslovne priložnosti za proizvajalce in dobavitelje gospodinjskih detergentov za strojno pomivanje posode v EU, da bi v svetovnem merilu prevzeli vodilno vlogo in tako prispevali h konkurenčnosti industrije EU. Proizvajalci, ki so izpolnili vprašalnik, se niso strinjali glede dodatnih stroškov, povezanih s prehodom na gospodinjske detergente za strojno pomivanje posode brez fosfatov. 54 % deležnikov je navedlo, da stroški v glavnem temeljijo na formulaciji in spremembah cen drugih surovin ne glede na uporabo fosfatov. Omeniti je treba tudi, da proizvajalci detergentov redno preoblikujejo svoje izdelke (v povprečju na vsaka tri leta in pol) za ohranjanje konkurenčnosti, zato preoblikovanje kot tako za omejitev uporabe fosfatov ne bi nujno pomenilo dodatnih stroškov. Drugi deležniki (18 %) so navedli, da ni nadomestne tehnologije z enakim razmerjem med ceno in učinkovitostjo, preostali (27 %) pa so preprosto navedli, da so stroški višji za formulacije brez fosfatov. Glavni akterji po vsem svetu prevzemajo trend opuščanja fosfatov, vključno z državami, kjer so predpisi manj strogi, kar kaže na to, da stroški niso tako zelo visoki, da bi proizvajalcem oteževali prehod. Tudi evropski proizvajalci proizvajajo in prodajajo gospodinjske detergente za strojno pomivanje posode brez fosfatov na drugih velikih trgih, kot je ameriški, kjer v nekaterih zveznih državah že od leta 2013 obstaja omejitev fosforja. Poleg tega so nekatere formulacije brez fosfatov presegle gospodinjske detergente za strojno pomivanje posode s fosfati. Zaradi tega bi evropski proizvajalci detergentov brez fosfatov morali ostati konkurenčni ne glede na predpise.

Učinek na potrošnike Potrošniki lahko pričakujejo malo ali nič sprememb glede razmerja med ceno in učinkovitostjo pri prehodu na gospodinjske detergente za strojno pomivanje posode brez fosfatov. Cenovni razpon obeh vrst gospodinjskih detergentov za strojno pomivanje posode, ki sta trenutno na voljo na trgu, je podoben (preskusi potrošnikov so pokazali, da je razpon stroškov za posamezno pomivanje od 0,08 EUR za detergente s fosfati in od 0,11 EUR za detergente brez fosfatov do 0,33 EUR za gospodinjske detergente za strojno pomivanje posode s fosfati in brez fosfatov). S popolnim prehodom na gospodinjske detergente za strojno pomivanje posode brez fosfatov večina deležnikov pričakuje, da se bodo cene surovin znižale, zaradi česar naj bi se znižale tudi cene gospodinjskih detergentov za strojno pomivanje posode brez fosfatov. Na podlagi ugotovitev s Švedske, kjer omejitev fosfatov v gospodinjskih detergentih za strojno pomivanje posode velja že od leta 2011 in kjer se cene gospodinjskih detergentov za strojno pomivanje posode zaradi postopne opustitve fosfatov niso povečale, je upravičeno sklepati, da za potrošnike ne bo negativnih ekonomskih učinkov, povezanih z omejitvijo uporabe fosforja v gospodinjskih detergentih za strojno pomivanje posode. Učinek na upravljavce čiščenja odpadne vode Popolna odstranitev fosforja iz detergentov (za pranje perila in za strojno pomivanje posode) v odpadni vodi EU naj bi po izračunih stala med 10 in 86 milijonov EUR za celotno EU. Zmanjšanje obremenitve s fosforjem bi pomenilo, da bi bilo za izvedbo terciarnega kemičnega čiščenja potrebnih manj kemikalij. Študija, opravljena za znak EU za okolje v letu 2009, je pokazala, da bi imela prepoved uporabe fosfatov v gospodinjskih detergentih za strojno pomivanje posode pozitivni učinek na čistilne naprave za odpadne vode, ker bi se znižali stroški obratovanja zaradi zmanjšane uporabe kemikalij za obarjanje fosfatov. Ista študija je pokazala tudi, da naj obstoječi nadomestki ne bi vplivali na biološke postopke čiščenja odpadne vode. Zaradi tega se sklene, da omejitev vsebnosti fosfatov v gospodinjskih detergentih za strojno pomivanje posode, kot je navedeno v Uredbi (EU) št. 259/2012, sicer ne bi popolnoma preprečila vnosa fosforja v odpadno vodo, a bi vseeno prišlo do zmanjšanja in s tem znižanja stroškov, povezanih z odstranitvijo fosforja. Učinek na mala in srednja podjetja Proizvajalci v povprečju enkrat na vsaka tri leta in pol preoblikujejo sestavo detergentov, da lahko še naprej konkurirajo novim tehnologijam, zato stroški zaradi te omejitve pri gospodinjskih detergentih za strojno pomivanje posode ne bi bili nič neobičajnega, zlasti ker bi imeli proizvajalci detergentov na voljo pet let za prehod na gospodinjske detergente za strojno pomivanje posode brez fosfatov. Nekateri nadomestki so patentirane molekule, kar bi lahko vplivalo na MSP, ki morda ne bi mogla dobiti dostopa do teh nadomestkov zaradi njihove ekskluzivnosti ali pogodb o prednostni oskrbi, sklenjenih med dobavitelji in večjimi proizvajalci gospodinjskih detergentov za strojno pomivanje posode. Toda na Švedskem se je izkazalo, da so se mali proizvajalci zelo dobro prilagodili. Ko so bili napovedani načrti o omejitvi, so bili izraženi pomisleki, da bi omejitev lahko predstavljala oviro za vstop manjših domačih proizvajalcev na trg. Vendar se je delež domače proizvodnje gospodinjskih detergentov za strojno pomivanje posode brez fosfatov v prehodnem obdobju povečal na 96 %, kar kaže, da so se mali švedski proizvajalci omejitvi zlahka prilagodili. Levji delež švedskega trga je v lasti podjetij in blagovnih znamk, ki proizvode tržijo tudi drugod v EU. Izsledki torej kažejo, da prepoved fosfatov v gospodinjskih detergentih za strojno pomivanje posode na ravni EU ne bi bolj koristila večjim podjetjem kot manjšim, pač pa bi za manjša podjetja to pravzaprav lahko bila poslovna priložnost. Učinek na zaposlovanje Možne učinke na zaposlovanje je težko oceniti zaradi pomanjkanja podatkov. Dobavitelji STPP so posredovali omejene informacije. Trije proizvajalci STPP v EU zagotavljajo približno 2 000 delovnih mest neposredno v EU, pa naj gre za celotna podjetja (če se podjetje osredotoča na fosfate) ali pa splošneje v sektorju fosfatov (če se podjetje ukvarja z različnimi dejavnostmi). Poleg tega ustvarijo še približno trikrat toliko delovnih mest, posredno povezanih z dobavitelji in storitvami. 2.4.2. Učinki na okolje Strupenost za okolje Študija ocene učinka iz leta 2010 glede predloga spremembe k uredbi o detergentih je pokazala, da bi bila popolna prepoved fosfatov v detergentih najučinkovitejša možnost za zmanjšanje tveganja evtrofikacije površinske vode s fosforjem po vsej EU. Popolna odprava fosforja v gospodinjskih detergentih za strojno pomivanje posode bi sicer še bolj zmanjšala tveganje evtrofikacije, vendar to tehnično ni izvedljivo. Meja 0,3 grama na standardni odmerek pa že pomeni zmanjšanje količine fosforja v gospodinjskih detergentih za strojno pomivanje posode, in sicer v povprečju za več kot 75 %. Študija o detergentih je pokazala, da za nekatere posebne nadomestke še vedno obstajajo pomanjkljivi podatki, ki jih je treba dopolniti, preden bo mogoča celovita ocena učinka na okolje v povezavi z nadomestki fosfatov v gospodinjskih detergentih za strojno pomivanje posode. V zvezi s tem so deležniki izrazili nekatere pomisleke in neznanke, ki odražajo različne poglede na znanstvene dokaze ali različne stopnje ozaveščenosti glede učinkovitosti gospodinjskih detergentov za strojno pomivanje posode brez fosfatov. Informacije glede strupenosti za okolje ter končnega stanja v okolju so na voljo in ovrednotene za večino najpogosteje navedenih nadomestkov STPP. Viri informacij so bili registracijska dokumentacija REACH, informacije deležnikov in druga poročila o oceni. Samo za tri nadomestke (natrijev glukonat, natrijeve soli L-asparaginske-N,N-diocetne kisline in beta-alanindiocetno kislino) se je izkazalo, da so podatki o njih pomanjkljivi. Študija je pokazala, da vsi drugi ovrednoteni nadomestki na podlagi trenutnih znanstvenih dognanj ne predstavljajo nesprejemljivega tveganja za okolje. Poleg tega je bilo ugotovljeno, da bi zamenjava STPP s fosfonati, natrijevim silikatom ali IDS(A) pomenila, da bi bile okoljske koncentracije teh snovi še vedno pod ustreznimi predvidenimi koncentracijami brez učinka (PNEC), torej brez tveganja za okolje.